นายกรัฐมนตรี ยืนยันไม่ยุบสภา จะเดินหน้าทำงานเพื่อประชาชน ไม่กังวลกระแสกดดัน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  ปฏิเสธตอบคำถามสื่อมวลชน เกี่ยวกับกระแสข่าวยุบสภา หลังคณะกรรมการการเลือกตั้ง (กกต.)ออกประกาศระเบียบว่าด้วยการใช้ทรัพยากรของรัฐหรือบุคลากรของรัฐ เพื่อกระทำการใด ซึ่งจะมีผลต่อการเลือกตั้ง แต่มอบหมายให้นายธนกร วังบุญคงชนะ โฆษกประจำสำนักนายกรัฐมนตรี มาตอบคำถามแทน โดยนายธนกร กล่าวว่า นายกรัฐมนตรี ยืนยัน ไม่ยุบสภาและจะเดินหน้าทำงานให้พี่น้องประชาชนอย่างเต็มที่ในเวลาที่เหลืออยู่ขณะเดียวกันนายธนกร ระบุด้วยว่า ส่วนตัวไม่สามารถตอบแทน กกต.ได้ และไม่ขอก้าวล่วงว่าเพราะเหตุใดจึงออกประกาศระเบียบในช่วงนี้ และเห็นว่าไม่น่าจะเป็นการเตรียมพร้อมหากเกิดอุบัติเหตุทางการเมือง เนื่องจากเมื่อย้อนไปดูช่วงที่ผ่านมา กกต. ก็เตรียมการเลือกตั้งมาโดยตลอด ไม่ว่าจะเป็นการเลือกตั้งท้องถิ่น การเลือกตั้ง กทม. หรือเมืองพัทยา ส่วนที่มาออกประกาศในช่วงนี้ซึ่งใกล้กับสถานการณ์ประเด็นวาระครบ 8 ปีของนายกรัฐมนตรี ทำให้หลายฝ่ายมองว่าจะมีการยุบสภานั้น นายธนกร ยืนยันว่าคงไม่เกี่ยวข้องกัน เพราะนายกรัฐมนตรียืนยันแล้วว่าไม่มีการยุบสภาโฆษกประจำสำนักนายกรัฐมนตรี กล่าวด้วยว่า ขณะนี้ประเทศกำลังฟื้นตัว ทั้งเรื่องเศรษฐกิจ หรือสถานการณ์โควิด-19 ที่เริ่มคลี่คลายแล้ว โดยสิ่งที่นายกรัฐมนตรีดำเนินการอยู่ขณะนี้เป็นผลดีกับประเทศ จึงไม่อยากให้นำประเด็นการเมืองมาทำให้บรรยากาศของประเทศมีปัญหา ควรเป็นเวลาที่นายกรัฐมนตรีมุ่งมั่นทำงานให้กับประชาชนอย่างเต็มที่จะดีกว่า